text: 王三重，號坦齋，江西南安府大庾縣人。生平.萬曆四十年聯捷癸丑科進士，四十三年以進士知龍門縣，性明察，無奸不燭。有民告人盜牛，以皮置人池中，一索得之，三重曰：此詐也，皮在池中，汝何從知。其發摘類如此。後以才調番禺縣，丁內艱，服闋，補潮陽縣，所至以廉明著。擢吏部主事，忤魏璫去。崇禎初，起文選司，疏陳銓司賄狥之弊，上嘉之。溫體仁以戚屬託，使得善地，弗聴，且以年老擯斥之，體仁怒，有迎合當國者，遂誣三重以贓私，文成罪案，謫戍贛之信豐縣，當告訐時，捜其邸，囊止六金，朝士憤然曰：有如此犯贓吏部耶！數年體仁敗，臺諫交章白其寃，特召用，未行而卒。妻張氏，事姑孝，姑病，刲股療之，遂愈，事聞，旌曰純孝之門。
metadata: erhwenkuo/wikipedia-zhtw
metadata: 王三重 (萬曆進士)
metadata: https://zh.wikipedia.org/wiki?curid=7509934